Klokken 02.12 onsdag nat indløb der en anmeldelse om ild i en lade på en ejendom i Gedsted. Da brandvæsnet kom frem fik de hurtigt kontrol over ilden, og derfor nåede den ikke at brede sig til andre bygninger. - Brandfolkene laver det, de kalder en kontrolleret nedbrænding. Fordi der er så meget halm, der er ild i, lader de laden brænde ned, men under kontrol, så ilden ikke spreder sig til de andre bygninger, fortæller vagtchef ved Nordjyllands Politi, Henrik Beck. Der var ingen dyr i laden, så der er udelukkende materielle skader efter branden. Der har været flere andre brande lader og udhuse i området inden for kort tid. Blandt andet derfor skal brandårsagen nu undersøges. - Vi skal have nogle teknikere ud for at undersøge stedet. Vi ved ikke om der er en sammenhæng mellem brandene, men det er da påfaldende, at der er mindst tre brande på så kort tid, fortæller Henrik Beck.

Opsummering:
Natten til onsdag opstod der ild i en lade ved en ejendom i Gedsted.